**NRGi leverer rekord-resultat for 2016**

**Det østjyske energiselskab med hovedsæde i Aarhus kommer ud af 2016 med en rekordstor indtjening på 228 mio. kroner efter skat og et resultat af den primære drift på 108 mio. kr. Det bedste resultat siden fusionen i 2008.**

Det blev alt i alt til en rekordstor fremgang for NRGi i 2016. Selskabet kunne glæde sig over en indtjening på 228 MDKK og et resultat af den primære drift på 108 MDKK, hvilket er det bedste resultat siden fusionen i 2008. Det er henholdsvis 129 og 25 MDKK højere end forventningerne på indtjenings- og resultatsiden.

Omsætningen på 1.765 MDKK er lavere end sidste år, hvilket primært skyldes at PSO-afgiften ikke længere indregnes i omsætningen fra 1. april 2016.

”2016 var på alle måder et år, hvor der blev sat skub i selskabets forretninger. Produktserier er blevet strammet, nye kundesystemer er blevet indført, der er blevet opkøbt nye kompetencer og investeret i fremtidens vedvarende energiproduktion. Resultatet for året vidner om forbedrede markedspositioner, der bringer NRGi et skridt nærmere ambitionen om at blive det mest lønsomme andelsejede energiselskab i Danmark”, fortæller administrerende direktør Søren Sørensen.

Herunder blev det også til en nævneværdig placering som det næstmest effektive el-distributionsselskab for netselskabet, som fortsat sikrer høj forsyningssikkerhed.

2016 var året, hvor NRGi’s ambitioner for vedvarende energi for alvor fik luft under vingerne. Her kunne man præsentere to idriftsatte vindmølleparker med otte vindmøller og en energiproduktion på 24 MW svarende til mere end 18.000 husstandes årlige elforbrug samt et tredje projekt ulmende i horisonten. NRGi har i 2016 investeret 249 MDKK i vedvarende energiprojekter.

2016 blev ligeledes året, hvor man som et nyt led i den årlige rabatudbetaling, introducerede en værdipulje. Puljen lød på seks millioner kroner, som selskabets andelshavere kunne ansøge om midler fra til ideer og projekter, der fremmer den bæredygtige udvikling i byerne og lokalområderne i Østjylland. 17 projekter fordelt på hele forsyningsområdet fik tildelt støtte. Foruden værdipuljen kunne andelshaverne glæde sig over en rabatudbetaling på 69 mio. kroner.

Selskabets formand Eva Ryberg glæder sig over årets resultat, og vil også benytte lejligheden til at takke den afgående direktør Søren Sørensen for at sikre en sund forretning og et godt resultat på året.

”NRGi er nået langt på den strategiske rejse mod 2020, og der er nu skabt et solidt fundament for at indfri selskabets langsigtede målsætninger til gavn for selskabets andelshavere. Søren Sørensen (afgående adm. dir) har holdt fanen højt og efterlader en særdeles sund forretning og en tung arv at løfte for den kommende adm. direktør, ” fortæller Eva Ryberg.

**Nøgletal**

|  |  |  |  |  |  |
| --- | --- | --- | --- | --- | --- |
|  | **R2016** | **B2016** | **R2015** | **R2014** | **R2013** |
| Omsætning | **1.765** | 2.013 | 2.250 | 2.300 | 2.326 |
| Resultat før renter og afskrivninger (EBITDA) | **268** | 239 | 243 | 254 | 227 |
| Resultat af primær drift (EBIT) | **108** | 83 | 80 | 47 | 25 |
| Årets resultat før skat (EBT) | **230** | 101 | 141 | 127 | 192 |

**Læs årsrapporten her: (Link når bestyrelsen har godkendt regnskabet)**

For mere information, kontakt: Kommunikationschef, Simon Karsø Sika@nrgi.dk/25357429